
נתיבי הגז הטבעי לישראל בע"מ
הקוד האתי לקבלנים, יועצים וספקים[footnoteRef:1]  [1:  יישלח לכל הקבלנים והספקים הקיימים לידיעה, וכן ייכלל בכל ההסכמים סעיף על קיומו לידיעה של הקוד האתי, שיצורף כנספח.] 


1. מבוא
נתיבי הגז הטבעי לישראל בע"מ (להלן: "החברה") הינה חברה ממשלתית בעלת רישיון להקמה והפעלת מערכת ההולכה הארצית לגז טבעי, פרויקט בעל חשיבות גדולה למשק הישראלי בשל השפעתו הרבה לכלכלה, לתעשייה ולאיכות הסביבה. 

אנו מכירים בחשיבות הקשר והשותפות עם הקבלנים, היועצים והספקים מטעמינו ורואים בכם גורם חיוני להשגת יעדנו.

מטרת קוד אתי זה הינה להתוות עקרונות יסוד להתנהלות קבלני החברה, יועציה וספקיה, בקשר עם טוהר המידות, הוגנות, כבוד, הימנעות מחשש לניגוד עניינים ושמירה על סודיות. 

פעילות על פי הקוד האתי תחזק את היחסים העסקיים בינינו ותתרום לשיתוף פעולה בין הצדדים ולהצלחת המשימה.

למען הסר ספק, מובהר, כי הקוד חל על כל עובדיכם וקבלני המשנה שלכם, וזאת כלפי כל עובדי החברה. בהתאם לכך, הנכם אחראים להביא את תוכן הקוד לידיעת כל מי מטעמכם ולנקוט בכל האמצעים הדרושים על מנת שיקויים על ידיהם.

הקוד האתי חל בנוסף להוראות ההתקשרות ביניכם לבין החברה ולא יפורש כגורע מהן. כן יובהר, כי על חלק מהעניינים המופיעים בקוד אתי זה חלות הוראות חוק שחלקן קובעות עונשים חמורים בגין הפרתן.

2. טוהר המידות, הוגנות וכבוד
על מנת לבסס אמון ושותפות בינינו, הנכם נדרשים: לנהוג כלפי החברה ביושרה אישית ומקצועית, ולהקפיד על טוהר המידות והתנהלות מוסרית; לפעול באופן הוגן, שקוף וענייני ביחסיכם עם החברה; ולנהוג בכבוד כלפי מי מהחברה שנמצא עמכם בקשר מקצועי, ליצור שיח הוגן ומכבד ולפעול להסדרת חילוקי דעות באופן שסוכם בין הצדדים.
מובהר, כי אנו רואים בחומרה רבה כל חריגה – קלה כחמורה – מטוהר המידות, וננקוט בסנקציות משפטיות חריפות כנגד גורם שיימצא שלא הקפיד על טוהר המידות בפעילויותיו בקשר לחברה.

3. ניגוד עניינים
[bookmark: _Hlk47866538]ניגוד עניינים הוא מצב שבו לספק/יועץ/נותן השירות יש אינטרס נוסף, סותר, העלול להשפיע על החלטותיו ולהוות שיקול זר בעת התקשרותו עם החברה וכתוצאה מכך, להשפיע על הביצוע הראוי של עבודתו ועל השיפוט העסקי והעצמאי שלו.


לשם ההמחשה, להלן מספר דוגמאות למצבים של פעולה בניגוד עניינים:
· ספק הגורם לחברה לבצע עסקאות עמו, עם מקורביו ו/או עם גורמים בשליטתו או בשליטת מקורביו. 
· מתן טובת הנאה אישית לעובד החברה, על מנת לקבל מחיר מופחת או רווח אישי לו או למקורביו. 
· קרבה/יחסי עבודה עם ספקים אחרים שעלולים לגרום להטיית מכרז. 
· קבלת עדיפות על ידי עובד להתקשרות עסקית בשל הכרות קודמת ו/או קשרים עסקיים או חברתיים. 
· קבלת מידע מוקדם לצורך הטיית מכרז או זכייה בו שלא ביושר.

עליכם להימנע מכל ניגוד עניינים שהוא בכל הקשור לשירותים הניתנים על ידיכם לחברה, ולהימנע מכל קשר שעלול ליצור חשש לניגוד עניינים. 

במקרה שייוודע לכם על קיומו של מצב של חשש לניגוד עניינים אפשרי, עליכם ליידע את החברה מיד על מנת שהחברה תבחן את טיבו ומהותו (פרטי איש הקשר לדיווח- בסוף המסמך).

במסגרת ההתקשרות עם החברה (בשלב המכרז ובשלב החתימה על הסכם התקשרות) עליכם למסור לחברה קודם להתקשרות עמה ובמהלכה, כל מידע בקשר עם – 
1. היותכם בעלי ניירות ערך, דירקטורים, בעלי תפקידים או בעלי קשר עסקי עם תאגיד שהינו לקוח, ספק, מתחרה, מפקח או גורם אחר הקשור לחברה, באופן אשר יוצר או עלול ליצור חשש לניגוד עניינים;
2. תפקידים ו/או עיסוקים אחרים שלכם שיש בהם כדי לפגוע ביכולתכם לבצע את תפקידכם כנותני שירותים לחברה. 

עליכם להימנע מלשדל ו/או לשתף פעולה, במישרין או בעקיפין, עם מי מטעמה של החברה ו/או כל גורם אחר, על מנת –
1. לקבל מידע הקשור להליך המקדים להתקשרות עם החברה ו/או לכל הסכם ו/או הזמנה הנובעים ממנו, שלא בדרך שנקבעה בהליך קבלת ההצעות או בהוראות ההתקשרות עם החברה;
2. לקבוע מחירים בצורה מלאכותית ו/או בלתי תחרותית.

עליכם להימנע מלייצג גורם כלשהו כלפי החברה ו/או בהליך מכל סוג שהחברה שותפה לו בעניין המסוים שבו ביצעתם שירותים עבור החברה, אלא אם תקבלו את אישור החברה לכך מראש ובכתב, אשר לפי שיקול דעתה הבלעדי תוכל להחליט האם אין בכך ניגוד עניינים. 

4. טובות הנאה
עליכם להימנע מלהציע/ לתת/ לקבל/ לבקש, במישרין ו/או בעקיפין, לקראת, במהלך או לאחר גמר ההתקשרות עם החברה, עבורכם ו/או עבור אדם אחר ו/או עבור עסקיכם ו/או עסקו של אחר, כל טובת הנאה, לרבות המלצה ו/או החלטה ו/או זכות ו/או כסף ו/או כל דבר בעל ערך בקשר עם החברה ו/או כל גורם מטעמה.
על אף האמור, להלן מקרים או אירועים שבהם מותרים הצעה או מתן טובת הנאה כאמור, ובלבד שאין מטרתם להשפיע על טוהר המידות, ניקיון הכפיים והמינהל התקין: מתנה פעוטת ערך או בעלת ערך סמלי ובכל מקרה עד לשווי של 200 ₪ לכל היותר ולא באופן תדיר, כגון: לוח שנה בחג, מתנה לרגל פרישה וארוחה במסגרת כנס שארגנתם.

5. הצעות עבודה לעובדי החברה
כל עוד הנכם פועלים מול ו/או בקשר עם החברה, עליכם להימנע מלהציע לעובדי החברה הצעות עבודה מטעמכם או מטעם גורם אחר. במידה שתעשו כן על אף האמור, עובדי החברה לשעבר שיועסקו על ידיכם יימנעו מביצוע שירותים הקשורים לחברה במשך שנה לפחות, והחברה אף תהא רשאית לבטל את ההתקשרות עמכם לאלתר, בהתאם לנסיבות ובכפוף לדין. במקרים שהצעות אלה נעשו על מנת להטות ו/או לשפר את יחסם של עובדי החברה לטובתכם, תנקוט החברה בצעדים משפטיים כלפיכם.

6. קירבת משפחה
במסגרת ההתקשרות עם החברה (בשלב המכרז ובשלב החתימה על הסכם התקשרות) עליכם למסור לאיש הקשר הראשי שלכם בחברה כל מידע שברשותכם בקשר עם קירבה משפחתית של מי מטעמכם למי מעובדי החברה ו/או מי מטעמה.
במידה שיש לכם קירבה משפחתית למי מעובדי החברה ו/או מי מטעמה, עליכם להימנע במהלך משא ומתן על הסכם עמכם או בעת ביצוע שירותיכם, לפעול ישירות מול קרוב המשפחה הנ"ל.

7. סודיות
עליכם לשמור בסוד ולא להעביר, למסור או להביא לידיעת כל אדם, במישרין או בעקיפין, מידע ומסמכים בנוגע לחברה ולהתקשרות עמה (להלן: "המידע הסודי"), שיגיעו לידיכם, ללא הגבלת זמן, אף אם ההתקשרות באה לסיומה, אלא אם המידע ו/או המסמכים הנ"ל הינם בבחינת נחלת הכלל, ולמעט אם נמסרו לכם כדי שיימסרו על ידיכם לצד שלישי לצורך ביצוע השירותים נשוא ההתקשרות. 
חל איסור לפרסם את דבר ביצוע השירותים עבור החברה, למעט אם התקבל אישורה לכך של החברה בכתב ומראש.

מאחר שהמידע הסודי מהווה רכושה הבלעדי וקניינה של החברה, חל איסור לעשות העתקים מהמידע באופן כלשהוא, אלא אם יינתן לכם אישור מראש ובכתב.
עם סיום ההתקשרות בין החברה לבינכם או מיד עם דרישה ראשונה מהחברה, עליכם להחזיר לה כל מידע, מסמך וחומר השייך לחברה ו/או הכולל מידע סודי, המצוי בידיכם ו/או בידי מי מטעמכם, בין אם הוכן על ידי החברה ו/או מי מטעמה ובין אם הוכן ו/או נערך על ידיכם. 

אין להוציא מחוץ לחצרכם כל מידע, מסמך וחומר הכולל את המידע הסודי, אלא אם ניתן לכם אישור מראש ובכתב של החברה ובכפוף לתנאי האישור האמור.

8. הגנת פרטיות ואבטחת מידע
החברה מחויבת לשמירה על פרטיות המידע של עובדיה, לקוחותיה, ספקיה ועובדיהם, ופועלת בהתאם להוראות הדין ולנהלי החברה בתחום הגנת הפרטיות ואבטחת המידע. 
במהלך התקשרותה עם ספקים, קבלנים, נותני שירותים או עובדיהם, החברה עשויה לאסוף מידע אישי כגון פרטי קשר או מידע נוסף הדרוש לה לצורך קיום ההתקשרות. מידע זה יימסר לחברה בהסכמה מפורשת של הצדדים להתקשרות. 
המידע האישי הנאסף על ספקים, קבלנים, נותני שירותים או עובדיהם נאסף רק במידה הנדרשת לצורך קיום ההתחייבויות והחובות במסגרת ההתקשרות עימם, ולשם פעילותה התקינה של החברה, ומשמש אך ורק למטרות מקצועיות, ברורות ומוגדרות מראש, ובאופן הוגן ושקוף. 
מידע אישי לא יועבר לצדדים שלישיים אלא אם הדבר נדרש לצורך קיום ההתקשרות, על פי חובה שבדין, לצורך הסדרי כניסה לאתרים במסגרת מתן השירותים, או לפי הרשאה מתאימה שניתנה מראש.  
החברה נוקטת אמצעי אבטחת מידע הולמים לשם הגנה על המידע מפני שימוש לא מורשה, גילוי או אובדן.

בנוסף לחובת הסודיות החלה עליכם לפי קוד זה, עליכם לפעול בהתאם להוראות הדין, מדיניות החברה וההסכמים עימה בנוגע להגנת הפרטיות ואבטחת המידע, ולהגן על מידע אישי הנמסר לכם במסגרת ההתקשרות עם החברה:
1.  שימוש במידע אישי - יש לעשות שימוש במידע אישי הנמסר לכם רק למטרה שלשמה נמסר, ובמידה הנדרשת לצורך ביצוע השירותים.
2. גישה ושמירה על מידע - יש להגביל גישה למידע אישי רק למי שנדרש לכך במסגרת תפקידו, ולאמץ אמצעי אבטחת מידע נאותים למניעת חשיפה, שימוש לא מורשה או אובדן.
3. העברת מידע לגורם אחר - אין להעביר מידע אישי לצד שלישי ללא אישור מראש ובכתב מהחברה, ולאחר שנקבע כי קיימים אצלו אמצעי הגנה מספקים.
4. דיווח על אירועים - יש לדווח לחברה ללא דיחוי על כל חשש לחשיפה, שימוש לא מורשה, אובדן, פגיעה או אירוע אבטחת מידע הנוגע למידע אישי שהגיע לידיכם במסגרת ההתקשרות.
לפניה בנושא זה, ניתן לפנות לחברה באמצעות הטופס הייעודי המצוי באתר האינטרנט של החברה: www.ingl.co.il  

9. דיווח על הפרת הקוד האתי
דווח על הפרה אפשרית של קוד זה, ניתן לפנות לאיש הקשר הראשי שלכם בחברה, למבקרת הפנימית של החברה, האחראית על ריכוז נושא ניגוד העניינים והפרות הקשורות לטוהר מידות או למנהלת מחלקת מש"א, האחראית פניות בנושא קרבה משפחתית . פנייתכם תטופל באופן המקצועי והמעמיק ביותר, תוך שמירה על סודיות ואנונימיות הפונה ככל הניתן בנסיבות העניין. 

